Αγαπητές Συμπολίτισσες και Αγαπητοί Συμπολίτες.
Έχουμε το προνόμιο να κατοικούμε σε ένα από τα ομορφότερα προάστεια της Αθήνας, στον Καλλικρατικό Δήμο Πεντέλης, με τρεις διακριτούς πολεοδομικούς σχηματισμούς, τις Δημοτικές Κοινότητες Μελισσίων, Νέας Πεντέλης και Πεντέλης. 
Η πόλη μας πλέον από το 2010, είναι ένας μεγάλος Καλλικρατικός Δήμος και η Διοίκησή του δεν είναι μια απλή υπόθεση που μπορεί να ανατεθεί σε όποιον έχει τη φιλοδοξία να γίνει Δήμαρχος και Δημοτική Αρχή, ανεξάρτητα αν έχει τις προϋποθέσεις.
Η διοίκηση ενός Καλλικρατικού Δήμου, στα όρια μεγέθους Νομαρχίας, απαιτεί την ύπαρξη έμπειρης ομάδας, με σαφή και βαθιά γνώση των προβλημάτων και με ικανότητα επίλυσής τους.
Απαιτεί την ύπαρξη μια Δημοτικής Αρχής που θα ενώνει, θα ακούει τον πολίτη, θα επεξεργάζεται τα θέματα, θα συνθέτει και θα δίνει τις βέλτιστες λύσεις χωρίς την επιβάρυνση του πολίτη. 
Στα πλαίσια αυτά, εμείς οι παρακάτω εκατόν ένα (101) ενεργοί πολίτες με κορμό τη Δημοτική Συμμαχία και κλάδους μπολιασμένους και από άλλους δημοτικούς χώρους και την κοινωνία, ερχόμαστε και σας δηλώνουμε σήμερα ότι θα συμμετέχουμε ενεργά στις επόμενες Δημοτικές Εκλογές τον Οκτώβριο του 2023 με στόχο την εκλογή μιας νέας Δημοτικής Αρχής που θα εγγυάται
Να επαναφέρει την ενότητα και ομοψυχία στην πόλη μας, που από το 2007 έχει διαρραγεί λόγω άστοχων επιλογών ιδιαίτερα της Διοίκησης του Δήμου Μελισσίων την περίοδο 2007-2010 και που δυστυχώς δεν έκλεισε αλλά συνεχίστηκε και τα επόμενα χρόνια.
•	Να λειτουργήσουμε ένα Δήμο με κοινωνικό και ανθρώπινο πρόσωπο:
•	Δημόσια εκπαίδευση, δημιουργικού χαρακτήρα, υψηλού επιπέδου σε όλες τις βαθμίδες.
•	Φροντίδα για τη μητέρα και το παιδί.
•	Προτεραιότητα στους νέους και τα προβλήματά τους. Ίδρυση Κέντρου Νεότητας δημιουργίας και εξωστρέφειας.
•	Πρόνοια και δημιουργικότητα για την τρίτη ηλικία.
•	Ειδική πρόνοια και φροντίδα για τις ευάλωτες κοινωνικές ομάδες.
•	Ένα Δήμο στην υπηρεσία του πολίτη, που θα τον σέβεται και θα απολαμβάνει την εκτίμησή του. Ένα σύγχρονο, ψηφιακό Δήμο. Όλες οι υπηρεσίες από το σπίτι. 
•	Ανάδειξη της πολιτιστικής κληρονομιάς στο Δήμο. Στήριξη στον πολιτισμό και τον αθλητισμό και στους φορείς τους.
•	Νέες σύγχρονες αθλητικές εγκαταστάσεις και πολιτιστικοί χώροι.
•	Προτεραιότητα σε συγκοινωνιακές, κυκλοφοριακές παρεμβάσεις καθημερινής εφαρμογής αλλά και οραματικές λύσεις που θα βγάλουν τη διαμπερή κυκλοφορία εκτός πόλης. 
•	Οργάνωση σύγχρονης πολιτικής προστασίας με εξοπλισμό και εκπαιδευμένο ανθρώπινο δυναμικό. Ενίσχυση και αξιοποίηση κάθε εθελοντικής πρωτοβουλίας και προσπάθειας.
•	Μέτρα και παρεμβάσεις για μείωση εκπομπών διοξειδίου του άνθρακα και αξιοποίηση ηλιακής ενέργειας. 
•	Ασφάλεια για τον πολίτη.  Να νοιώθει ότι διαβιεί σε ασφαλές περιβάλλον. 
•	Κοινωνικό συμβόλαιο με τους  πολίτες για το θέμα διαχείρισης των απορριμμάτων. Διαλογή στην πηγή, ανακύκλωση, κομποστοποίηση, υπόγειοι κάδοι, πειραματική εφαρμογή του πληρώνω όσο πετάω (Π.Ο.Π). Καθαρή – πολιτισμένη πόλη, χαμηλότερα δημοτικά τέλη!
•	Προτεραιότητα και διατήρηση του πράσινου εντός και εκτός οικιστικού ιστού. Ειδική σχέση με το πεντελικό βουνό. Συμβιώνουμε, το προστατεύουμε στα πλαίσια βιώσιμης αξιοποίησής του.
•	Ένταξη στο σχέδιο πόλης όλων των περιοχών που βρίσκονται μέσα στο πατροπαράδοτο οικιστικό ιστό της πόλης.
•	Γενικά Πολεοδομικά Σχέδια (ΓΠΣ) και για τις τρεις Δημοτικές Κοινότητες.
•	Αξιοποίηση του ανθρώπινου δυναμικού του Δήμου με επιμορφώσεις και εισαγωγή νέων τεχνολογιών. Είναι οι συνεργάτες μας. Χωρίς αυτούς τίποτα δεν μπορεί να γίνει.
Πιστεύουμε στη λογική της ομάδας. Η μονάδα δεν είναι το άτομο αλλά η ομάδα όπου ο καθένας έχει συμπληρωματικούς ρόλους, και που διαθέτει έναν ικανό και αποτελεσματικό συντονιστή. 
Σε αυτή τη συλλογική μας προσπάθεια, επικεφαλής – συντονιστής αναλαμβάνει ο Δημοσθένης Παπακωνσταντίνου. 
Ένας συμπολίτης μας που διακρίνεται από το τρίπτυχο: γνωρίζω – θέλω – μπορώ 
Ο Δημοσθένης Παπακωνσταντίνου είναι ενεργό μέλος του Δημοτικού Συμβουλίου από το 2003, διετέλεσε Πρόεδρος Δημοτικής Επιχείρησης στα Μελίσσια, Επικεφαλής της Μείζονος Αντιπολίτευσης, Αντιδήμαρχος – Αναπληρωτής Δήμαρχος από το 2014-2019.
Η διαχείρισή του σε όλες τις θέσεις που πέρασε ήταν άψογη, δημιουργική, επωφελής για το Δήμο και του πολίτες.
Γνωρίζει όσο κανείς άλλος τα προβλήματα του Καλλικρατικού Δήμου. Αγαπά την πόλη του για αυτό και την υπηρετεί τόσα χρόνια από οποιοδήποτε αξίωμα. Πάντοτε πάνω από όλα έθετε και θέτει το συμφέρον της πόλης και όχι το προσωπικό ή παραταξιακό.
Έχει μακρά διοικητική εμπειρία στην Ελληνική Δημόσια Διοίκηση και στην Ευρωπαϊκή Ένωση. Ξέρει να συνθέτει, να ενώνει, να ενεργοποιεί και να συντονίζει τους συνεργάτες του. Πιστεύει στη λειτουργία της ομάδας. 
Ξέρει άριστα να αντλεί δημόσιους πόρους Εθνικούς και Κοινοτικούς. 
Είναι πτυχιούχος χημικός του Πανεπιστημίου Αθηνών με δύο μεταπτυχιακούς τίτλους από τη Μεγάλη Βρετανία σε θέματα τεχνολογίας και διοίκησης επιχειρήσεων. Πέρασε από επιτελικές θέσεις του ευρύτερου δημόσιου τομέα και στην Ευρωπαϊκή Ένωση και σήμερα είναι ένας επιτυχημένος επιχειρηματίας που ασχολείται με την έρευνα, τις νέες τεχνολογίες, καινοτομία, την εκπαίδευση και κατάρτιση, την  απασχολισημότητα και την επιχειρηματικότητα.
Τον εμπιστευόμαστε, τον στηρίζουμε, συμπορευόμαστε στην κοινή προσπάθεια να είναι ο επόμενος Δήμαρχος του Δήμου Πεντέλης.
Για μια Δημοτική Αρχή που θα αναγνωρίζει σε όλους του πολίτες ίσα δικαιώματα, θα σέβεται τη γνώμη τους, θα είναι δίπλα στον πολίτη και τα προβλήματά του, θα έχει ανθρώπινο πρόσωπο και ευαισθησία και θα λειτουργεί με σύγχρονο διοικητικό και τεχνολογικό πρόσωπο αξιοποιώντας τις νέες τεχνολογίες. 
Πάνω από όλα ο άνθρωπος !!!